Slovensko 11. novembra 2014 (HSP/Foto:TASR)
Návrh stratégie pochádza z dielne ministerstva práce
Prezidentka Nezávislých kresťanských odborov Slovenska Ľubica Černá vyjadrila v otvorenom liste predsedovi vlády SR Róbertovi Ficovi ostré výhrady voči návrhu Celoštátnej stratégie rodovej rovnosti. Návrh pochádza z dielne Ministerstva práce, sociálnych vecí a rodiny a bol schválený Radou vlády SR pre ľudské práva, národnostné menšiny a rodovú rovnosť.
O návrhu by mala rokovať vláda SR už túto stredu 12. novembra.
Typicky ženské a mužské povolania
Kresťanskí odborári dokumentu vytýkajú najmä snahu bojovať proti existencii typicky mužských či typicky ženských zamestnaní a proti čerpaniu materskej dovolenky výlučne matkou. Návrh stratégie nešpecifikuje, "akým spôsobom sa má postupovať pri potieraní "horizontálnej segregácie" (t. j. proti prevahe mužov či žien v určitých profesiách), skúsenosti so zahraničia však ukazujú, že sa spravidla siaha po pozitívnej diskriminácii žien v "typicky mužských" zamestnaniach a naopak po zvýhodňovaní mužov v "typicky ženských" profesiách. Takýto postup by však bezpochyby mal veľmi zlé následky napr. pre mnohých otcov rodín, ktorí by v technických a iných povolaniach boli znevýhodňovaní pri snahe o získanie zamestnania či o kariérny postup," uvádza sa v liste adresovanom premiérovi (viac tu).
Odborári sa tiež obávajú finančného znevýhodnenia rodín, v ktorých čerpá materskú dovolenku iba matka. Zámer zároveň považujú za nebezpečný a ohrozujúci sociálnu situáciu mnohých rodín. Podľa odborárov "štát by nemal zasahovať do autonómie rodiny, ale mal by nechať rodičov, nech sa rozhodnú, ktorý z nich zostane na rodičovskej dovolenke".
Stopy ideológie
Súčasťou Stratégie je tiež zavádzanie tzv. rodovo korektného jazyka. Kresťanskí odborári to odmietajú. Tento jazyk je podľa nich umelým ideologickým výtvorom a jeho presadzovanie by mohlo mnohým občanom sťažiť komunikáciu s úradmi.
"Ako kresťanská organizácia nevychádzame z údivu verejného vyhlásenia europoslankyne Moniky Flašíkovej – Beňovej (viac tu), ktorá zastupuje celú SR, na adresu biskupov Katolíckej cirkvi, ktoré považujeme za nevyberané a neakceptovateľné v akejkoľvek slušnej organizácii či politickej strane. Žiaľ, viaceré verejné vyhlásenia a blogy naznačujú (čo je lobisticky pravdepodobné), že podobné názory majú aj niektorí predstavitelia Výboru pre rodovú rovnosť, ktorý stojí za návrhom Stratégie. V samotnom návrhu žiaľ rozpoznať stopy ideológie, podľa ktorej je náboženstvo zdrojom negatívnych rodových stereotypov," píše sa v liste.
Odborníci aj z radov kresťanských organizácií
Nezávislé kresťanské odbory v závere listu adresovanému premiérovi uvádzajú, že sú proti diskriminácii kohokoľvek z dôvodu pohlavie, avšak na základe uvedených dôvodov je pre nich predložený návrh Stratégie rodovej rovnosti neprijateľný. Podľa nich neodstraňuje diskrimináciu, ale na mnohých miestach naopak "volá po zavedení nových foriem diskriminácie".
Odbory sú zároveň pripravené nominovať odborníkov do komisií pri tvorbe zásadných materiálov týkajúcich sa spoločnosti.
Kresťanské odbory v otvorenom liste predsedu vlády upozorňujú, že v prípade nerešpektovania ich námietok budú v priebehu nasledujúcich mesiacov systematicky informovať svojich členov a ďalších robotníkov a zamestnancov o sociálnych rizikách, ktoré pre nich zo stratégie vyplývajú. "Ak vláda SR nebude neakceptovať naše zásadné výhrady, budeme v priebehu nasledujúcich mesiacov systematicky informovať našich členov, aj ďalších robotníkov a zamestnancov v organizáciách, kde pôsobíme, o škodlivom vplyve tejto stratégie a najmä o sociálnych rizikách vyplývajúcich pre otcov rodín zo snahy štátu bojovať proti existencii "typicky mužských" zamestnaní a proti čerpaniu materskej dovolenky výlučne matkou," upozorňujú odbory premiéra.
ru